SKRIFTLIG FORESPØRGSEL E-2344/00

af Jean Lambert (Verts/ALE) til Kommissionen

(13. juli 2000)

Om: Etablering af en højspændingsledning på Tenerife (De Kanariske Øer)

Elektricitetsselskabet UNELCO-ENDESA planlægger at etablere en mere end 80 km lang tovejs-højspændingsledning (220 kilowatt og 900 kilowatt ved anslagspunktet), som dels skal sørge for energiforsyninger til de masseturistcentre, der vil blive opført på den sydlige og sydvestlige del af Tenerife (47 000 hotelværelser er planlagt), og dels slutte energikredsløbet. Denne linje skal gå gennem fem naturområder, som er fredet i henhold til loven om naturområder på De Kanariske Øer, herunder de højtbeliggende skovområder. De pågældende naturområder har meget stor miljømæssig og videnskabelig betydning, da man finder så vigtige endemiske forekomster som blåfinker og en lang række andre fugle, insekter og dyr fra De Kanariske Øer. Vilaflor-fyrreskoven udgør på grund af sit yderst varierede udbud af flora, landskaber og skove et af øgruppens rigeste økosystemer. Det område, som den elektriske linje vil gå igennem, og som også på internationalt plan har stor ornitologisk betydning, blev i 1994 udnævnt til nationalpark af den kanariske regering og udpegedes i 1989 af Den Europæiske Union(1) til særligt beskyttet fugleområde. Dette særligt beskyttede område har været en del af Natura-nettet siden 1995, da direktiv 94/43/EØF(2) om naturtyper trådte i kraft.

Projektet er allerede godkendt af den kanariske regerings industriminister og Tenerifes fælleskommunale råd uden forudgående tilslutning fra De Kanariske Øers center for naturområder. Et sådant projekt indebærer, at der fældes træer i et 40 m bredt brandbælte på hele strækningen, hvilket indebærer, at der vil blive fældet tusinder af hundredårige kanariske nåletræer. Det bør endvidere tilføjes, at hverken Tenerifes plan for fysisk planlægning eller loven om korridorer på øen endnu er blevet godkendt; disse instrumenter kunne få betydning for placeringen af den pågældende infrastruktur.

Den kanariske regering har ikke overholdt forpligtelsen til at offentliggøre vurderingsproceduren(3), som var positiv, skønt den er behæftet med visse betingelser, som heller ikke er offentliggjort. I løbet af denne procedure blev det ikke overvejet at anvende mere energibesparende eller energieffektive alternativer eller at udnytte vedvarende energikilder.

Mener Kommissionen, at etableringen af en sådan energioverførelsesinfrastruktur kan forenes med beskyttelsen af områder, der betragtes som værende af betydning for Fællesskabet? Vil Kommissionen undersøge, om fællesskabslovgivningen vedrørende vurdering af miljøindvirkningen(4) er overholdt, navnlig bestemmelserne vedrørende offentlighed? Vil Kommissionen samtidig undersøge, om direktivet om luftkvaliteten (80/779/EØF(5)), direktiverne 79/409/EØF og 92/43/EØF samt Rådets henstilling 1999/519 om elektromagnetiske felter(6) er blevet overholdt?

(1) Jf. direktiv 79/409/EØF, offentliggjort i EFT L 103 af 25.4.1979, s. 1.

(2) EFT L 206 af 22.7.1992, s. 7.

(3) Det er ikke tilladt at fotokopiere de dokumenter, der har ligget til grund for undersøgelsen med henblik på vurderingen af miljøindvirkningen. Rådhuset i Vilaflor, som er den mest berørte part i sagen, er heller ikke i besiddelse af disse dokumenter. Borgerne i Vilaflor har organiseret en offentlig kampagne mod installeringen af denne højspændingsledning (til orientering: http://www.accionmm.com/vilaflor/) og har sendt et andragende til Europa-Parlamentet.

(4) Direktiverne om vurdering af miljøindvirkning 85/37/EØF og 97/11/EF (EFT L 175 af 5.7.1985, s. 40, og EFT L 73 af 14.3.1997, s. 5).

(5) EFT L 229 af 30.8.1980, s. 30.

(6) EFT L 199 af 30.7.1999, s. 59.

Svar afgivet på Kommissionens vegne af Margot Wallström

(15. september 2000)

Hvad angår projektet om anlæg af en højspændingsledning på Tenerife (De Kanariske Øer), bør det bemærkes, at Kommissionen lige har modtaget en officiel klage over, at projektet må forventes at komme til at berøre en lokalitet, der af de spanske myndigheder er udlagt som særligt beskyttet område for fugle i medfør af artikel 4 i Rådets direktiv 79/409/EØF af 2. april 1979 om beskyttelse af vilde fugle.

For så vidt angår Rådets direktiv 92/43/EØF af 21. maj 1992 om bevaring af naturtyper samt vilde dyr og planter, må det fremhæves, at det i til artikel 6, stk. 3 og 4, er fastsat, at alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne. På baggrund af konklusionen af virkningerne på lokaliteten giver de kompetente nationale myndigheder først deres tilslutning til en plan eller et projekt, når de har sikret sig, at den/det ikke skader lokalitetens integritet, og når de hvis det anses for nødvendigt har hørt offentligheden herom. Hvis en plan eller et projekt på trods af, at virkningerne på lokaliteten vurderes negativt, alligevel skal gennemføres af bydende nødvendige hensyn til væsentlige samfundsmæssige interesser, herunder af social og økonomisk art, fordi der ikke findes nogen alternativ løsning, træffer medlemsstaten alle nødvendige kompensationsforanstaltninger for at sikre, at den globale sammenhæng i Natura 2000 beskyttes. Medlemsstaten underretter Kommissionen om, hvilke kompensationsforanstaltninger der træffes.

Hvad angår Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, bør det fremhæves at det i artikel 2 er fastsat, at projekter, der bl.a. på grund af deres art, dimensioner eller placering kan få væsentlig indvirkning på miljøet, skal undergives en vurdering af denne indvirkning, inden der gives tilladelse hertil.

Denne bestemmelse gælder for alle de projekter, der er anført i bilag I og II til direktivet. Bilag II, punkt 3, litra b), omfatter alle anlæg til transport af elektrisk energi gennem luftledninger. I henhold til artikel 4, stk. 2, skal projekter, der henhører under de i bilag II anførte grupper, vurderes, når medlemsstaterne finder, at det er påkrævet på grund af projekternes karakter.

Kommissionen vil i sin egenskab af traktaternes vogter træffe de nødvendige foranstaltninger med henblik på at sikre, at fællesskabsretten overholdes i det foreliggende tilfælde.